b'\n_START_ARTICLE_\nBitka na Zlatici\n_START_SECTION_\nOzadje\n_START_PARAGRAPH_\nLeta 1440 je Janos Hunyadi postal zaupni svetovalec in najbolj cenjen vojak kralja Vladislava III. Poljskega. Za zasluge je bil nagrajen s polo\xc5\xbeajem poveljnika Beograda in vojnih operacij proti Osmanskemu cesarstvu. Razen tega je dobil velike posesti na vzhodnem Ogrskem. Hunyadi se je kljub skromnim virom izkazal za izjemno sposobnega branilca meje Ogrskega kraljestva. Leta 1441 je v Semenderiji pri Nagyszebenu v Transilvaniji premagal Izak Bega in vrnil Vla\xc5\xa1ko pod ogrsko oblast. Julija 1442 je pri D\xc5\xbeerdapu  porazil veliko osmansko vojsko 80.000 mo\xc5\xbe pod Sehabbedinovim poveljstvom. Po teh zmagah je postal v kr\xc5\xa1\xc4\x8danskem svetu znan kot zaklet sovra\xc5\xbenik Osmanov. Zmage so ga spodbudile, da se je leta 1443 skupaj s kraljem Vladislavom III. odpravil na tako imenovani dolgi pohod, na katerem se je zgodila tudi bitka pri Ni\xc5\xa1u. Hunyadija je spremljal pape\xc5\xbeev legat Giuliano Cesarini.  Bitka se je dogajala 3. novembra 1443 na ravnini med Bolvani in Ni\xc5\xa1em. Osmanski vojski so poveljevali Kasim Pa\xc5\xa1a, beglerbeg Rumelije, Turakan Beg in Izak Beg. Po osmanskem porazu sta Kasim Pa\xc5\xa1a in Turakan Pa\xc5\xa1a na umiku po\xc5\xbegala vse vasi med Ni\xc5\xa1em in Sofijo.  Osmanski poraz je bil posledica nekoordiniranega poveljevanja treh poveljnikov.\n_START_SECTION_\nBitka\n_START_PARAGRAPH_\nDo bitke na Zlatici niso kri\xc5\xbearji naleteli na glavnino osmanske vojske, ampak samo na mestne garnizije na poti proti Odrinu. Pri Zlatici so naleteli na mo\xc4\x8dne in dobro razme\xc5\xa1\xc4\x8dene enote osmanske vojske. Ostra zima je dajala veliko prednost branilcem pod poveljstvom Kasim Pa\xc5\xa1e. Kri\xc5\xbearji so poku\xc5\xa1ali pot proti Odrinu nadaljevati  skozi gozd Sredna gora. Ko so pri\xc5\xa1li do prelaza Zlatica jim je pot zaprla zelo mo\xc4\x8dna osmanska vojska. Izredno mrzlo vreme  je oviralo redno oskrbovanje vojske,  razen tega pa jih je stalno napadala Kasimova vojska.\n_START_SECTION_\nPosledice\n_START_PARAGRAPH_\nPo bitki na Zlatici in kasnej\xc5\xa1em umiku kri\xc5\xbearjev sta bila boji\xc5\xa1\xc4\x8de in cela regija popolnoma uni\xc4\x8dena. Srbija je bila opusto\xc5\xa1ena, Sofija in okoli\xc5\xa1ke vasi pa do tal po\xc5\xbegane. Od pohoda leta 1443 je imel koristi samo \xc4\x90ura\xc4\x91 Brankovi\xc4\x87. _NEWLINE_Kri\xc5\xbearji so na poti domov iz zasede napadli in v bitki pri Kunovici porazili zasledovalce. Mahmud Beja, zeta sultana Murata II. in brata velikega vezirja  \xc3\x87andarl\xc4\xb1 Halil Pa\xc5\xa1e so ujeli in zaprli.\n_START_SECTION_\nZgodovinski viri\n_START_PARAGRAPH_\nZmagovalec bitke je po mnenju zgodovinarjev sporen. Po mnenju Halila Inalcika je najbolj zanesljiv vir podatkov o dogodkih, povezanih z bitkama na Zlatici in pri Varni, delo "\xc4\xb0zladi ve Varna Sava\xc5\x9flar\xc4\xb1 (1443\xe2\x80\x931444) \xc3\x9czerinde Gazavatn\xc3\xa2me" neznanega osmanskega letopisca.'